PERUSTELUT

Neuvosto antoi 9. toukokuuta 2011 asetuksen (EU) N:o 442/2011 Syyrian tilanteen johdosta määrättävistä rajoittavista toimenpiteistä[1].

[…] tehdyssä neuvoston päätöksessä 2011/[…]/YUTP[2] vahvistetaan käyttöön otettavat lisätoimenpiteet, joihin kuuluu kielto ostaa, tuoda tai kuljettaa raakaöljyä ja öljytuotteita Syyriasta sekä varojen ja taloudellisten resurssien jäädyttäminen uusilta henkilöiltä ja yhteisöiltä, jotka saavat hyötyä Bashar al-Assadilta ja hänen hallinnoltaan tai tukevat näitä. Uudet henkilöt, yhteisöt ja elimet, joiden varat ja taloudelliset resurssit jäädytetään, luetellaan päätöksen liitteessä.

Nämä toimenpiteet on hyväksytty neuvoston asetuksella (EU) N:o […]/2011.

Jotkin näiden toimenpiteiden kohteena olevat tuotteet kuuluvat Euroopan talousyhteisön ja Syyrian arabitasavallan yhteistyösopimuksen soveltamisalaan. Yhteistyösopimuksen soveltaminen keskeytetään kyseisten tuotteiden osalta.

Syyrian viranomaiset ovat maaliskuusta 2011 lähtien syyllistyneet hyvin vakaviin ihmisoikeusloukkauksiin, jotka saatetaan katsoa jopa rikoksiksi ihmisyyttä vastaan, kuten YK:n ihmisoikeusvaltuutettu arvioi 18. elokuuta 2011 antamassaan lausunnossa.

Lisäksi yhteistyösopimuksen johdanto-osassa todetaan, että sopimuspuolet haluavat sopimuksen tekemällä ”ilmaista keskinäisen tahtonsa ylläpitää ja lujittaa ystävällisiä suhteitaan Yhdistyneiden Kansakuntien peruskirjan periaatteita noudattaen”. Tämänhetkisissä olosuhteissa ei voida enää katsoa, että Syyrian kanssa on mahdollista pitää yllä ”ystävällisiä suhteita Yhdistyneiden Kansakuntien peruskirjan periaatteita noudattaen”.

Toisaalta sorrosta jo nyt kärsivän Syyrian kansan ei pitäisi joutua Syyrian kanssa tehtävän kattavan yhteistyön keskeyttämisen vaikutusten kohteeksi. Sen vuoksi sopimuksen soveltamisen keskeyttämisen olisi kohdistuttava ainoastaan Syyrian viranomaisiin. Kun otetaan huomioon, että tällä hetkellä raakaöljy ja öljytuotteet ovat tuotteita, joiden kauppa hyödyttää Syyrian hallintoa eniten ja sen myötä tukee sen sortopolitiikkaa, yhteistyösopimuksen soveltamisen keskeyttämisen olisi rajoituttava koskemaan raakaöljyä ja öljytuotteita.

2011/0235 (NLE)

Ehdotus

NEUVOSTON PÄÄTÖS

Euroopan talousyhteisön ja Syyrian arabitasavallan yhteistyösopimuksen soveltamisen osittaisesta keskeyttämisestä

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 207 artiklan yhdessä 218 artiklan 9 kohdan kanssa,

ottaa huomioon Euroopan komission ehdotuksen,

sekä katsoo seuraavaa:

1. Euroopan talousyhteisö ja Syyrian arabitasavalta tekivät 18 päivänä tammikuuta 1977 yhteistyösopimuksen[3], jäljempänä ’yhteistyösopimus’, jonka tavoitteena on edistää sopimuspuolten välistä kattavaa yhteistyötä ja niiden välisten suhteiden lujittamista.

2. Yhteistyösopimus perustuu sopimuspuolten yhteiseen haluun ylläpitää ja lujittaa ystävällisiä suhteitaan Yhdistyneiden Kansakuntien peruskirjan periaatteita noudattaen.

3. Syyriassa on maaliskuusta 2011 alkaen protestoitu lisääntyvässä määrin tiettyjä maan virkamiesten vallan väärinkäyttötapauksia vastaan, minkä taustalla on vaikuttanut myös kasvava taloudellinen ja poliittinen tyytymättömyys. Syrjäseuduilta alkaneet varovaiset protestit ovat kehittyneet maanlaajuiseksi kansannousuksi. Syyrian viranomaiset ovat reagoineet ja reagoivat edelleen hyvin väkivaltaisella tavalla muun muassa ampumalla rauhanomaisesti mieltään osoittaneita henkilöitä.

4. YK:n ihmisoikeusvaltuutettu antoi 18 päivänä elokuuta 2011 Syyrian arabitasavallan ihmisoikeustilannetta käsittelemään kokoontuneelle ihmisoikeusneuvoston 17. erikoisistunnolle lausunnon, jossa hän muistutti, että ihmisoikeusneuvoston pyytämä Syyriaan lähetetty tiedonkeruuvaltuuskunta oli 18 päivänä elokuuta päivätyssä raportissaan todennut Syyrian turvallisuus- ja sotilasjoukkojen syyllistyneen laajoihin tai järjestelmällisiin ihmisoikeusloukkauksiin, joihin kuuluu murhia, tahdonvastaisia katoamisia, kidutusta, vapaudenriistoja ja vainoa. Ihmisoikeusvaltuutettu katsoi, että näiden toimien laajuus ja luonne saattavat merkitä rikoksia ihmisyyttä vastaan ja kehotti turvallisuusneuvoston jäseniä harkitsemaan Syyriassa vallitsevan tilanteen saattamista kansainvälisen rikostuomioistuimen käsiteltäväksi.

5. Samana päivänä EU tuomitsi Bashar al-Assadin ja hänen hallintonsa omaan kansaansa kohdistamat raa’at sortotoimet, joiden seurauksena useita Syyrian kansalaisia on kuollut tai loukkaantunut. EU on toistuvasti painottanut, että raa’at tukahduttamistoimet on lopetettava, pidätetyt mielenosoittajat on vapautettava, kansainvälisille humanitaarisille ja ihmisoikeusjärjestöille sekä tiedotusvälineille on sallittava vapaa pääsy ja maassa on aloitettava todellinen ja osallistava kansallinen vuoropuhelu. Syyrian johto on kuitenkin päättäväisesti torjunut EU:n ja laajan kansainvälisen yhteisön vaatimukset.

6. Ihmisoikeusneuvosto antoi 23 päivänä elokuuta 2011 Syyrian arabitasavallassa tapahtuneita vakavia ihmisoikeusloukkauksia koskevan päätöslauselman, jossa se tuomitsi jyrkästi Syyrian viranomaisten jatkuvat vakavat ihmisoikeusloukkaukset, vetosi jälleen Syyrian viranomaisiin, jotta nämä täyttäisivät kansainvälisen oikeuden mukaiset velvoitteensa, painotti kansainvälisen oikeuden väitettyjen rikkomisten, myös mahdollisten ihmisyyttä vastaan tehtyjen rikosten, kansainvälisen, avoimen, riippumattoman ja pikaisen tutkinnan tarvetta ja tarvetta saattaa syylliset vastuuseen ja päätti lähettää riippumattoman kansainvälisen tutkimuskomission tutkimaan kansainvälisen ihmisoikeuslainsäädännön rikkomisia Syyriassa.

7. Kun otetaan huomioon erityisesti yleisen kansainvälisen oikeuden sitovien normien mukaisten Syyrian velvoitteiden vakavat rikkomiset, Euroopan unioni on päättänyt ottaa käyttöön uusia Syyrian hallintoon kohdistuvia rajoittavia toimenpiteitä ja pitää välttämättömänä keskeyttää yhteistyösopimuksen soveltaminen osittain.

8. Lisäksi yhteistyösopimuksen johdanto-osan mukaan molemmat sopimuspuolet halusivat kyseisen sopimuksen tekemällä ilmaista keskinäisen tahtonsa ylläpitää ja lujittaa ystävällisiä suhteitaan Yhdistyneiden Kansakuntien peruskirjan periaatteita noudattaen. Nykyisissä olosuhteissa Euroopan unioni katsoo, että Syyrian tämänhetkinen tilanne rikkoo selkeästi Yhdistyneiden Kansakuntien peruskirjan periaatteita, jotka muodostavat Syyrian ja Euroopan unionin välisen yhteistyön perustan. Sen vuoksi se katsoo, että yhteistyösopimuksen tekoaikana vallinneet olosuhteet ovat muuttuneet perustavanlaatuisella tavalla ja että tämä muutos on peruste yhteistyösopimuksen soveltamisen osittaiselle keskeyttämiselle.

9. Osittaisen keskeyttämisen olisi jatkuttava siihen saakka, että Syyrian viranomaiset lopettavat ihmisoikeuksien järjestelmällisen rikkomisen ja niiden voidaan jälleen katsoa noudattavan periaatteita, jotka muodostavat yhteistyösopimuksen perustan.

10. Ottaen huomioon, että keskeyttämisen olisi tarkoitus kohdistua ainoastaan Syyrian viranomaisiin eikä Syyrian kansaan, keskeyttämisen olisi oltava rajoitettu. Koska tällä hetkellä raakaöljy ja öljytuotteet ovat tuotteita, joiden kauppa hyödyttää Syyrian hallintoa eniten ja sen myötä tukee sen sortopolitiikkaa, yhteistyösopimuksen soveltamisen keskeyttämisen olisi rajoituttava koskemaan raakaöljyä ja öljytuotteita,

ON HYVÄKSYNYT TÄMÄN PÄÄTÖKSEN:

1 artikla

Euroopan talousyhteisön ja Syyrian arabitasavallan yhteistyösopimuksen 12 ja 14 artiklan soveltaminen keskeytetään liitteessä I lueteltujen toimenpiteiden osalta.

2 artikla

Tästä päätöksestä ilmoitetaan Syyrialle.

3 artikla

Tämä päätös tulee voimaan […] päivänä sen jälkeen, kun se on julkaistu Euroopan unionin virallisessa lehdessä .

4 artikla

Tämä päätös on osoitettu kaikille jäsenvaltioille.

Tehty Brysselissä

Neuvoston puolesta

Puheenjohtaja

LIITE

Luettelo 1 artiklassa tarkoitetuista toimenpiteistä

11. Raakaöljyn tai öljytuotteiden tuonti unioniin, mikäli ne

12. ovat peräisin Syyriasta; tai

13. on tuotu Syyriasta;

14. Syyriassa olevan tai Syyriasta peräisin olevan raakaöljyn tai öljytuotteiden ostaminen;

15. raakaöljyn tai öljytuotteiden kuljetus, mikäli ne ovat peräisin Syyriasta tai niitä viedään Syyriasta mihin tahansa maahan;

16. 1, 2 ja 3 kohdan säännöksiin liittyvän rahoituksen tai rahoitusavun, myös johdannaisten ja futuurien sekä vakuutusten ja jälleenvakuutusten, antaminen suoraan tai välillisesti; ja

17. tietoinen ja tarkoituksellinen osallistuminen sellaiseen toimintaan, jonka tavoitteena tai seurauksena on suoraan tai välillisesti 1, 2, 3 tai 4 kohdassa tarkoitettujen kieltojen kiertäminen.

[1] EUVL L 121, 10.5.2011, s. 11.

[2] EUVL L […].

[3] EYVL L 269, 27.9.1978, s. 2.